CELEX: 62020CN0656
Language: el
Date: 2020-12-04 00:00:00
Title: Υπόθεση C-656/20 P: Αναίρεση που άσκησε στις 4 Δεκεμβρίου 2020 ο Hermann Albers eK κατά της αποφάσεως που εξέδωσε το Γενικό Δικαστήριο (πέμπτο τμήμα) στις 5 Οκτωβρίου 2020 στην υπόθεση T-597/18, Hermann Albers κατά Ευρωπαϊκής Επιτροπής

8.2.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 44/31
            
         
      Αναίρεση που άσκησε στις 4 Δεκεμβρίου 2020 ο Hermann Albers eK κατά της αποφάσεως που εξέδωσε το Γενικό Δικαστήριο (πέμπτο τμήμα) στις 5 Οκτωβρίου 2020 στην υπόθεση T-597/18, Hermann Albers κατά Ευρωπαϊκής Επιτροπής
      (Υπόθεση C-656/20 P)
      (2021/C 44/37)
      Γλώσσα διαδικασίας: η γερμανική
      
         Διάδικοι
      
      
         Αναιρεσείων: Hermann Albers eK (εκπρόσωπος: S. Roling, Rechtsanwalt)
      
         Λοιποί διάδικοι στην αναιρετική διαδικασία: Ευρωπαϊκή Επιτροπή, Ομοσπονδιακή Δημοκρατία της Γερμανίας, Land Niedersachsen
      
         Αιτήματα
      
      Ο αναιρεσείων ζητεί από το Δικαστήριο:
      
                  1.
               
               
                  να αναιρέσει μερικώς την απόφαση του Γενικού Δικαστηρίου της 5ης Οκτωβρίου 2020, Hermann Albers κατά Επιτροπής (T-597/18, EU:T:2020:467), όπως αυτή διατυπώνεται στα σημεία 1 και 2 του διατακτικού της·
               
            
                  2.
               
               
                  να δεχθεί στο σύνολό τους τα πρωτοδίκως προβληθέντα αιτήματα να ακυρωθεί η απόφαση της Ευρωπαϊκής Επιτροπής της 12ης Ιουλίου 2018, C(2018) 4385 τελικό (1) και να καταδικαστεί η Επιτροπή στα δικαστικά έξοδα.
               
            
         Λόγοι αναιρέσεως και κύρια επιχειρήματα
      
      Ο αναιρεσείων υποστηρίζει ότι το Γενικό Δικαστήριο αγνόησε, όσον αφορά το άρθρο 7a του Niedersächsische Nahverkehrsgesetz (NNVG [Νόμου περί Αστικών Συγκοινωνιών της Κάτω Σαξονίας]), την ορθή έννοια των άρθρων 107 ΣΛΕΕ και 108 ΣΛΕΕ. Σε αντίθεση με την κρίση του Γενικού Δικαστηρίου, το άρθρο § 7a NNVG συνιστά νέα και χρήζουσα κοινοποιήσεως ενίσχυση.
      Το άρθρο 107 ΣΛΕΕ δεν συνιστά απλώς μεταφορά χρηματοδοτικών πόρων εντός κράτους μέλους, δεδομένου ότι, στο πλαίσιο του διττού ρόλου τους ως ιδιοκτήτες δημόσιων συγκοινωνιακών επιχειρήσεων, οι συγκοινωνιακοί φορείς επωφελούνται ευθέως από τη χορήγηση χρηματοδοτικών πόρων και χρησιμοποιούν τους πόρους αυτούς κατά τρόπο επιλεκτικό, μέσω απευθείας αναθέσεων, εις βάρος του ιδιωτικού τομέα. Ειδικότερα, οι συγκοινωνιακοί φορείς ελέγχουν τις δημόσιες συγκοινωνιακές επιχειρήσεις «σαν δικές τους υπηρεσίες». Η χορήγηση χρηματοδοτικών πόρων στους συγκοινωνιακούς φορείς συνδέεται αναπόδραστα με ευνοϊκή μεταχείριση, δεδομένου ότι κατά το χρονικό αυτό σημείο συχνά είναι ήδη βέβαιο ότι οι πόροι θα χρησιμοποιηθούν για την οικονομική δραστηριότητα των δημοτικών επιχειρήσεων. Κατ’ αυτόν τον τρόπο νοθεύεται ο ανταγωνισμός και επηρεάζονται οι μεταξύ κρατών μελών συναλλαγές.
      Επιπλέον, λόγω του χαρακτήρα ενισχύσεως που έχει το άρθρο 7a NNVG, αλλά και ανεξάρτητα από τον χαρακτήρα αυτό, υφίσταται παράβαση του άρθρου 108, παράγραφος 3, ΣΛΕΕ καθόσον η Ομοσπονδιακή Δημοκρατία της Γερμανίας δεν προέβη σε κοινοποίηση του άρθρου 7a NNVG στην Ευρωπαϊκή Επιτροπή.
      
         (1)  Απόφαση της Ευρωπαϊκής Επιτροπής περί μη προβολής αντιρρήσεων σχετικά με το μέτρο το οποίο έλαβε το Land Niedersachsen δυνάμει του άρθρου 7a του Niedersächsisches Nahverkehrsgesetz (υπόθεση SA.46538 [2017/NN]) (ΕΕ 2018, C 292, σ. 1).